**Vállalkozóvá válást segítő program ösztönzi a munka nélkül lévő fiatalokat**

Európa szerte probléma a fiatalok munkaerő-piaci integrálása. A 15-24 évesek munkanélkülisége európai szinten kétszerese a teljes népesség munkanélküliségi rátájának. Magyarországon ez a különbség 2,5-szeres. A fiatalok munkanélküliségének mérséklésének egyik lehetősége az önfoglalkoztatóvá válás elősegítése.

A Vállalkozz Itthon Fiatal! program a Közép-magyarországi Régióban készíti fel a munka nélkül lévő fiatalokat üzleti ötletük megvalósítására. A programot az Országos Foglalkoztatási Közhasznú Nonprofit Kft. (továbbiakban OFA Kft.) korábbi tapasztalatai alapján dolgozta ki és valósítja meg.

A résztvevő fiataloknak komplex szolgáltatást nyújtanak. A programban 100 órás vállalkozásra felkészítő képzést biztosítanak, mely kiegészül egyéni tanácsadással és mentorálással. Az OFA Kft. mentorai folyamatosan segítik és támogatják a fiatalokat az üzleti terv elkészítésében, a vállalkozás megalapításában és a megvalósítás első évében is. A program során a résztvevők szakmai partnerséget is ki tudnak alakítani, üzleti partnerséget is létre tudnak hozni.

A programot sikeresen elvégzők pályázhatnak a nemrég megjelent VEKOP 8.3.1-16 konstrukcióban elérhető, a létrehozott vállalkozások induló költségeinek maximum 3 millió forintos támogatás igénylésére. A VEKOP 8.3.1-16 pályázati konstrukcióban csak azon vállalkozások tudnak pályázni, melyeknek alapítói a Vállalkozz Itthon Fiatal! program keretében megszerzett képzési tanúsítvánnyal és az üzleti terv jóváhagyásával rendelkeznek. A VEKOP 8.3.1-konstrukcióban összesen 1,04 milliárd Ft áll a fiatal új vállalkozók rendelkezésére.

A Vállalkozz Itthon Fiatal! programba a jelentkezés – a bevonhatók létszámkerete kimerüléséig - folyamatos.

A Vállalkozz Itthon Fiatal! programba jelentkezni a program honlapján keresztül lehet:

<http://www.ofa.hu/vallalkozz-itthon-fiatal>

Jelentkezési feltételek és bővebb információ ugyan itt található.